# L’Heptaméron des nouvelles (1559)/Nouvelle 69

Vn Italien ſe laiſſe affiner par ſa chambriere, qui faict que la femme trouue ſon mary blutant, au lieu de ſa ſeruante.

### NOVVELLE SOIXANTENEVFIESME.

Av chasteav de Doz en Bigorre demeuroit vn eſcuyer d’eſcuyerie du Roy, nõmé Charles, Italien, lequel auoit eſpouſé vne damoiſelle fort femme de bien & honneſte : mais eſtoit deuenuë vieille, apres luy auoir porté pluſieurs enfans. Luy auſsi n’eſtoit pas ieune, & viuoit auec elle en bonne paix & amitié. Il eſt vray, qu’il parloit quelquefois à ſes chambrieres, dont la bõne femme ne faiſoit nul ſemblant, mais doucement leur donnoit congé, quand elle les cognoiſſoit trop priuées en la maiſon. Elle en print vn iour vne, qui eſtoit ſage & bonne fille, à laquelle elle diſt les complexions de ſon mary, & les ſiennes, qu’il les chaſſoit auſsi toſt qu’il les cognoiſſoit ſalles. Ceſte chambriere, pour demeurer au ſeruice de ſa maiſtreſſe en bõne eſtime, ſe delibera d’eſtre femme de bien : & combien que ſon maiſtre luy tint ſouuent quelques propos au contraire, n’en voulut tenir compte, & racomptoit tout à ſa maiſtreſſe, & toutes deux paſſoient le temps de la follie de luy. Vn iour, que la chambriere blutoit en la chambre de derriere, ayant ſon ſurcot ſur ſa teſte, à la mode du païs, qui eſt faict comme vn creſmeau, mais il couure tout le corps & les eſpaules par derriere : ſon maiftre la trouuant en ceſt habit, la vint bien fort preſſer. Elle, qui pour mourir n’euſt fait vn tel tour, feit ſemblant de ſ’accorder à luy : toutesfois luy demanda congé d’aller veoir premier, ſi ſa maiſtreſſe eſtoit point amuſée à quelque choſe, à fin de n’eſtre tous deux ſurprins : ce qu’il accorda. Alors elle le pria de mettre ſon ſurcot en ſa teſte, & de bluter en ſon abſence, à fin que ſa maiſtreſſe ouïſt touſiours le bruit du bluteau. Ce qu’il feit ioyeuſement, ayant eſperance d’auoir ce qu’il demandoit. La chambriere, qui n’eſtoit point melancolique, ſ’en courut à ſa maiſtreſſe, luy diſant : Venez veoir voſtre bon mary, auquel i’ay apprins à bluter, pour me deffaire de luy. La femme feit bonne diligence, pour trouuer ceſte nouuelle chambriere, & en voyant ſon mary le ſurcot en la teſte, & le bluteau entre ſes mains, ſe print ſi fort à rire en frappant des mains, qu’à peine luy peut elle dire : Gouïatte, combien veux tu mois de ton labeur ? Le mary, oyant ceſte voix, & cognoiſſant qu’il eſtoit trõpé, getta par terre ce qu’il portoit & tenoit, pour courir ſus à ſa chambriere, l’appellant mille fois meſchãte. Et ſi ſa femme ne ſe fuft miſe entre deux, il l’euſt payée de ſon quartier : toutesfois le tout ſ’appaiſa, au contentement des parties : & puis veſquirent enſemble ſans querelle.
Que dictes vous, mes dames, de ceſte femme ? N’eſtoit elle pas bien ſage, de paſſer tout ſon temps du paſſetemps de ſon mary ? Ce n’eſt pas paſſetemps, diſt Saffredent, pour le mary, d’auoir failly à ſon entreprinſe. Ie croy, diſt Emarſuitte, qu’il eut plus de plaſir de rire auec ſa femme, que de ſ’aller tuer en l’aage ou il eſtoit, auec ſa chambriere. Si me faſcheroit il bien fort, diſt Simontault, que lon me trouuaſt auec ce beau creſmeau. I’ay ouy dire, diſt Parlamente, qu’il n’a pas tenu à voſtre femme, qu’elle ne vous ayt trouué bien pres de ceſt habillement, quelque fineſſe que vous ayez, dont oncques puis elle n’eut repos. Contentez vous des fortunes de voſtre maiſon, diſt Simontault, ſans venir chercher les miennes. Combien que ma femme n’a cauſe de ſe plaindre de moy. Et encores, que ie fuſſe tel que vous dictes, elle ne ſ’en apperceuroit pour neceſsité de choſe dont elle ait beſoing. Les femmes de bien, diſt Longarine, n’ont beſoing d’autre choſe, que de l’amour de leurs mariz, qui ſeuls les peuuent contenter. Mais celles, qui cherchent vn contentemẽt beſtial, ne le trouueront iamais, ou honneſteté le cõmande. Appellez vous contentemẽt beſtial, ſi vne femme veult auoir de ſon mary, ce qu’il luy appartient ? Longarine luy reſpondit : Ie dy, que la femme chaſte, qui a le cueur remply de vraye amour, eſt plus ſatisfaicte, d’eſtre aimée parfaictement, que de tous les plaiſirs, que le corps peult deſirer. Ie ſuis de voſtre opinion, diſt Dagoucin : mais ces ſeigneurs icy ne le veulent entendre ne confeſſer. Ie penſe que ſi l’amour reciproque ne contente vne femme, vn mary ſeul ne la contentera pas : car ne viuant ſelon l’honneſte amour des femmes, fault qu’elle ſoit oultrée d’inſatiable cupidité des beſtes. Vrayement, diſt Oiſille, vous me faictes ſouuenir d’vne dame belle & bien mariée, qui par faulte de viure de ceſte honneſte amitié, deuint plus charnelle, que les pourceaux, & plus cruelle, que les lyons. Ie vous requiers, ma dame, luy diſt Simontault, pour mettre fin à ceſte journée, la nous vouloir compter. Ie ne puis, diſt Oiſille, pour deux raiſons : l’vne, pour sa grande longueur : l’autre, pource que ce n’eſt pas de noſtre temps : & ſi a eſté eſcrite par vn autheur bien croyable. Et nous auons iuré de ne rien mettre icy, qui ait eſté eſcrit. Il eſt vray, diſt Parlamente, mais me doutant du compte que c’eſt, il a eſté ecrit en ſi vieux langage, que ie croy, que, hors mis nous deux, il n’y a icy homme ne femme, qui en ait ouy parler : parquoy ; il ſera tenu pour nouueau. À ceſte parole toute la compagnie la pria de le vouloir dire, ſans craindre la longueur, pource qu’encor pouuoient ils demeurer vne bonne heure en ce lieu, auant veſpres. Oiſille donc à leur requeſte, commença ainſi.